Den x. oktober 2015
**PRESSEMEDDELELSE**
**Arrangement for iværksættere og det lokale erhvervsliv:**
**Boost din virksomhed!!!
Tirsdag 17. november 2015 danner SOHO lounge & music bar i Holbæk rammen om arrangementet ”Boost din virksomhed” målrettet iværksættere og det lokale erhvervsliv.**

Bag arrangementet – som er led i ”Global Entrepreneurship Week Denmark” i uge 47 – står Holbæk Erhvervsforum, Holbæk Rotary Klub, Holbæk Østre Rotary Klub og Svinninge Rotary Klub i samarbejde med SOHO lounge & music bar. Fra arrangørernes side er man tilfredse med at kunne præsentere et spændende, alsidigt og meget kvalificeret program som utvivlsomt vil berige deltagerne.

I løbet af eftermiddagen vil de fremmødte få ekspertviden om netværk, individuel sparring med erfarne erhvervsfolk fra Rotary’s og Holbæk Erhvervsforums netværk samt speednetworke med hinanden. Alt sammen krydret med lidt lækkert til ganen i form af tapas.
Sjældent er så mange forskellige kompetencer samlet på ét sted med det ene formål at stille viden og erfaring frit til rådighed for områdets iværksættere og vækstvirksomheder.

Rotary er et verdensomspændende erhvervsnetværk for ledere og selvstændige. I Holbæk kommune er der to Rotary klubber i Holbæk by og en i Svinninge. I klubberne er der fokus på at lære hinanden at kende og have et godt fællesskab gennem faglig og erhvervsmæssig sparring.

I Rotary klubberne er der også fokus på at gøre noget for andre. Fx har Rotary et verdensomspændende udvekslingsprogram for unge. De tre Rotary klubber i Holbæk Kommune har i samarbejde med Holbæk Erhvervsforum besluttet aktivt at støtte op om iværksættermiljøet i lokalområdet.

Holbæk Erhvervsforum er en forening som arbejder for at udvikle og vedligeholde et positivt erhvervsklima i kommunen. Vi støtter iværksætterne og virksomhederne i deres bestræbelser på at styrke deres konkurrenceevne og synliggøre og profilere erhvervslivet i Holbæk kommune med det mål at skabe nye afsætningsmuligheder såvel indenfor som udenfor kommunegrænserne.

Det næste arrangement er på SOHO lounge & music bar tirsdag den 17. november 2015. Her kommer ca. 60 sparringspartnere og stiller deres viden og ekspertise kvit og frit til rådighed for iværksættere, som har et ønske at skabe vækst i deres virksomhed. Personerne er alle medlemmer af Rotary eller fra medlemmernes eget netværk. Der er ikke alene hentet ressourcepersoner fra de tre klubber fra Svinninge og Holbæk. Der kommer også sparringspartnere fra Sorø, Gørlev, Kalundborg, Nykøbing Sj. og Dragsholm Rotary Klub samt fra Holbæk Erhvervsforums netværk.

Der vil være kompetencer fra nuværende og tidligere virksomhedsejere, men også specialist viden inden for virksomhedsstrategi, ledelse, markedsføring og salg. Blandt sparringsparterne er der revisorer, advokater, økonomer samt anden specialistviden og erfaring fra bestyrelsesarbejde og virksomhedsudvikling.

Der er plads til 40 iværksættere på arrangementet. Den eneste betingelse er, at virksomheden har vækstpotentiale og at iværksætteren ønsker at udnytte potentialet. Der er stadig ledige iværksætterpladser til arrangementet. Hvis man ønsker at deltage kan man kontakte et af medlemmerne i Styregruppen for erhvervssamarbejdet og høre nærmere om arrangementet. Det er fra Svinninge Rotary Klub Lars Michael Randskov CityAdvokat.dk og Steen Lorenzen **Enova Business. Fra Holbæk Rotary Klub er det** John Hvass Byggeriets Uddannelser og Niels H. Ebdrup Toyota Holbæk og fra Holbæk Østre Rotary Klub er det koncerndirektør i Holbæk Kommune **Kenn Thomsen** og trælastdirektør for Stark Thomas Stoltz eller Erhvervskonsulent Bodil Islann fra Holbæk Erhvervsforum.

Leif Carlsen er motivator, energibooster og stifter af firmaet energio. Han ser frem til at bidrage til arrangementet med et oplæg der fokuserer på, hvordan deltagerne kan booste deres relationer:
- Mennesker handler med mennesker; og stærke relationer har aldrig været vigtigere end nu. Med afsæt i god energi og et positivt mindset vil jeg forsøge at udfordre deltagerne i relation til, hvordan de kan få mere ud af deres respektive potentialer. Det handler blandt andet om, hvordan man kan skabe stærkere relationer og netværk, få sparring via sit netværk – samt udvikle og udvide sin forretning, fastslår Leif Carlsen.

Vedhæftet
Foto: Leif Carlsen

Foto fra sidste år
Præsentationsmateriale – uge 47 (indeholdende program)

**For yderligere information kontakt:**

Bodil Islann
Erhvervskonsulent, Holbæk Erhvervsforum
Telefon: 26 39 79 69
Mail: bodil@heforum.dk

Lars Michael Randskov
Svinninge Rotary Klub
Telefon: 26 12 53 81
Mail: randskov@mail.dk